ปาฏิหาริย์วิญญาณรักเหนือโลก

***ปาฏิหาริย์วิญญาณรักเหนือโลก*** (;  *ปะเหลี* ) เป็นภาพยนตร์แฟนตาซีภาษาฮินดีของอินเดียปี ค.ศ. 2005 กำกับโดย อโมล ปาเลกัร และอำนวยการสร้างโดย เคารี ข่าน ภาพยนตร์เรื่องนี้เล่าเรื่องราวของภรรยา (รานี มุคาจี) ที่สามี (ชาห์รุข ข่าน) เดินทางไปค้าขาย และได้พบกับผีซึ่งหลงรักเธอและจำแลงเป็นสามีของเธอและเข้ามาแทนที่เขา นักแสดงสมทบได้แก่ อนุปัม เขร, อมิตาภ บัจจัน, ชูฮี จาวลา และ สุนีล เศฏฏี สร้างจากเรื่องสั้นของรัฐราชสถาน เรื่อง *ทุวิธา* โดย วิชัยทาน เทถา ซึ่งเป็นการรีเมคจากภาพยนตร์ภาษาฮินดีเรื่อง *ทุวิธา* ปี ค.ศ. 1973 โดย มณิ เกาล์

*ปาฏิหาริย์วิญญาณรักเหนือโลก* เปิดฉายในเทศกาลภาพยนตร์นานาชาติซิมบับเวครั้งที่ 9 ที่โรงภาพยนตร์ลิเบอร์ตี ซินีมา คอมเพล็กซ์ ในฮาราเร นอกจากนี้ยังฉายในเทศกาลภาพยนตร์ซันแดนซ์ และเทศกาลภาพยนตร์นานาชาติปาล์มสปริงส์ ชื่อเรื่องที่ใช้ในการถ่ายทำคือ *โกสต์ กา โดสต์* (Ghost Ka Dost - เพื่อนของผี) *ปาฏิหาริย์วิญญาณรักเหนือโลก* เป็นภาพยนตร์ที่อินเดียส่งเข้าประกวดในงานประกาศผลรางวัลออสการ์ ครั้งที่ 79

*ปาฏิหาริย์วิญญาณรักเหนือโลก* เข้าฉายเมื่อวันที่ 24 มิถุนายน ค.ศ. 2005 และประสบความสำเร็จในระดับปานกลางในบ็อกซ์ออฟฟิศ โดยทำรายได้ทั่วโลก 32 ล้านรูปี ได้รับคำวิจารณ์ทั้งดีและไม่ดีจากนักวิจารณ์ โดยได้รับคำชมในด้านการออกแบบงานสร้าง การถ่ายภาพ เครื่องแต่งกาย และเทคนิคพิเศษ อย่างไรก็ตาม เนื้อเรื่องและบทภาพยนตร์ได้รับคำวิจารณ์ในเชิงลบ

ในงานประกาศผลรางวัลฟิล์มแฟร์ครั้งที่ 51 *ปาฏิหาริย์วิญญาณรักเหนือโลก* ได้รับการเสนอชื่อเข้าชิง 2 สาขา ได้แก่ สาขาผู้แต่งเนื้อเพลงยอดเยี่ยม (กุลซาร จากเพลง "*ดีเร จาลนา*") และสาขานักร้องชายยอดเยี่ยม (โสนู นิคัม จากเพลง "*ดีเร จาลนา*") และในงานประกาศผลรางวัลภาพยนตร์แห่งชาติ ครั้งที่ 53 ภาพยนตร์เรื่องนี้ได้รับรางวัลนักร้องหญิงยอดเยี่ยม (เศรยา โฆษาล จากเพลง "*ดีเร จาลนา*")

เรื่องราวของวิชัยทาน ซึ่งเคยถูกดัดแปลงเป็นภาพยนตร์ในปี ค.ศ. 1973 โดย มณิ เกาล์ และภาพยนตร์ภาษากันนาดาเรื่อง *นาคะมันฑลา* ในปี ค.ศ. 1997 โดย ที. เอส. นาคภรณะ (สร้างจากบทละครชื่อเดียวกันของคิริศ กรรนาฑ ซึ่งมีรายงานว่าภาพยนตร์ปี ค.ศ. 1997 นี้เป็นแรงบันดาลใจให้กับ *ปาฏิหาริย์วิญญาณรักเหนือโลก* ด้วย) มีต้นกำเนิดมาจากคติชน แม้ว่า *ปาฏิหาริย์วิญญาณรักเหนือโลก* จะแตกต่างจากต้นฉบับและภาพยนตร์ที่ดัดแปลงมาก่อนหน้านี้ตรงที่ให้บทบาทของนักแสดงนำหญิงในเรื่องมีคตินิยมสิทธิสตรีมากขึ้น

## เนื้อเรื่อง
เรื่องเล่าทั้งหมดเล่าโดยหุ่นเชิดสองผัวเมีย โดยลัจฉีแต่งงานคลุมถุงชนกับกิศานลาลซึ่งเป็นลูกชายของภันวัรลาล เศรษฐีผู้ร่ำรวยในราชสถาน ระหว่างทางได้พัก ณ ธรรมศาลาซึ่งเป็นที่สิงสถิตของบรรดาภูตผีวิญญาณ รวมถึงภูตตนหนึ่งซึ่งตกหลุมรักเธอและได้ติดตามเธอไปที่บ้านของกิศานลาลด้วย คืนเข้าหอ กิศานลาลไม่ได้คิดถึงเรื่องแต่งงานและทำแต่การคำนวณการค้าขาย ทั้งยังบอกว่าวันรุ่งขึ้นเขาจะจากเธอไปถึงห้าปีเพื่อไปทำการค้าขาย ทำให้ลัจฉีรู้สึกเสียใจที่เขาไม่เอาใจใส่เธอเลย

วันรุ่งขึ้น หลังจากกิศานลาลจากไป ภูตตนดังกล่าวได้จำแลงร่างเป็นตัวเขาและเข้าหาลัจฉีเขาสารภาพกับเธอตรง ๆ ว่าเขาเป็นภูต แม้จะทำให้ลัจฉีตกใจ แต่เธอก็รู้สึกดีที่เขาเป็นภูตที่มีความรักและความจริงใจกับเธอมากกว่ามนุษย์ เธอจึงผูกสัมพันธ์กับภูตในร่างกิศานลาลจำแลง

การมาของภูตในร่างของกิศานลาลตัวปลอม ทำให้เกิดเรื่องราวหลายอย่างขึ้น เป็นต้นว่าจากที่บ้านไม่เคยชนะการแข่งอูฐก็ชนะได้จากฤทธิ์ของกิศานลาลตัวปลอม และการกลับมาของสุนทรลาล ผู้เป็นอาคนเล็กของครอบครัวหลังจากที่เขาทิ้งครอบครัวไปนาน ขณะเดียวกันกิศานลาลตัวจริง ก็เริ่มสงสัยกับเรื่องแปลก ๆ ตั้งแต่จดหมายที่เขาส่งไปไม่ถึงมือของคนในบ้านจนถึงการตั้งครรภ์ของภรรยาเขา ท้ายที่สุดกิศานลาลทั้งตัวจริงและตัวปลอมก็ได้เจอกันและทำให้คนในหมู่บ้านดึงทั้งสองไปให้พระราชาตัดสิน แต่ระหว่างทางได้พบกับคนเลี้ยงแกะซึ่งได้ใช้อุบายในการพิสูจน์ตัวจริงตัวปลอมจนท้ายสุดได้ท้าว่ากิศานลาลตัวจริงต้องเข้าไปอยู่ในถุงหิ้วน้ำเขาได้ ทำให้กิศานลาลต้องผิดคำสาบานที่ให้ไว้กับลัจฉีว่าจะไม่ใช้อิทธิฤทธิ่ใด ๆ และแสร้งเข้าไปอยู่ในถุงหิ้วน้ำดังกล่าว ขณะที่กิศานลาลตัวจริงได้เอาถุงหิ้วน้ำทิ้งไปในทะเลทราย

ลัจฉีรู้สึกเสียใจเมื่อเธอต้องกลับมาเริ่มต้นชีวิตใหม่กับสามีตัวจริงที่เธอไม่ได้รัก ก่อนที่กิศานลาลจะสารภาพว่าเขาคือภูตที่อยู่ในร่างของกิศานลาลตัวจริง ซึ่งได้ออกมาจากถุงหิ้วน้ำก่อน ทั้งคู่จึงได้ครองรักกันต่อมาก่อนที่หุ่นเชิดสองผัวเมียได้อธิบายว่านี่คือเรื่องเล่าพื้นบ้านอันเก่าแก่ของรัฐราชสถาน

## นักแสดง

## หมายเหตุ

## อ้างอิง
 

## แหล่งข้อมูลอื่น
*

หมวดหมู่:ภาพยนตร์อินเดีย
หมวดหมู่:ภาพยนตร์ผี
หมวดหมู่:ภาพยนตร์ภาษาฮินดี
หมวดหมู่:ภาพยนตร์อินเดียที่ออกฉายในปี พ.ศ. 2548